A BIZOTTSÁG HATÁROZATA
(2006. október 6.)
az Európai Közösségbe (EK) tenyésztés céljából behozott egyes élő halfajok, ikráik és ivarsejtjeik engedélyezett származási területeinek jegyzéke tekintetében a 2003/858/EK határozat módosításáról
(az értesítés a C(2006) 4361. számú dokumentummal történt)
(EGT vonatkozású szöveg)
(2006/680/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i 91/67/EGK tanácsi irányelvre (1) és különösen annak 19. cikke (1) bekezdésére,
mivel:
(1)
A tenyésztésre szánt élő halak, ezek ikrája és ivarsejtjei, valamint az emberi fogyasztásra szánt élő tenyésztett halak és az azokból származó termékek behozatalához szükséges állat-egészségügyi feltételek és bizonyítványok kiállítására vonatkozó követelmények megállapításáról szóló, 2003. november 21-i 2003/858/EK bizottsági határozat (2) létrehozza az azokat a harmadik országokat vagy azok részeit felsoroló jegyzéket, amelyekből a Közösségben történő tenyésztésre szánt élő halak, ikrájuk és ivarsejtjeik behozatala engedélyezett.
(2)
2006 márciusában a Közösség állat-egészségügyi szakértői helyszíni vizsgálatot végeztek Albániában a 2003/858/EK határozat követelményeinek való megfelelés ellenőrzése céljából.
(3)
Az ellenőrzés megállapításai azt mutatják, hogy a tenyésztésre szánt élő halak, ikrájuk és ivarsejtjeik Közösségbe irányuló kivitele tekintetében Albánia nem tesz eleget a szükséges állat-egészségügyi feltételeknek.
(4)
Mivel a Közösségbe irányuló ilyen behozatal komolyan veszélyeztetheti a víziállatok egészségügyi helyzetét a Közösségben, ezért Albánia nevét törölni kell azon harmadik országok jegyzékéből, amelyekből a tenyésztésre szánt élő halak, ikrájuk és ivarsejtjeik Közösségbe történő behozatala a 2003/858/EK határozat I. melléklete értelmében engedélyezett.
(5)
A 2003/858/EK határozatot ezért ennek megfelelően módosítani kell.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2003/858/EK határozat I. melléklete helyébe e határozat mellékletének szövege lép.
2. cikk
Ennek a határozatnak a tagállamok a címzettjei.
Kelt Brüsszelben, 2006. október 6-án.